Surxondaryo hokimi viloyat aholisi bilan xayrlashdi

Surxondaryo viloyati hokimi Bahodir Po‘latov mahalliy aholi bilan xayrlashdi.
U mahalliy aholiga qo‘llab-quvvatlov va yordam uchun minnatdorchilik bildirdi.
«Qadrli surxondaryoliklar! Xalqi mard va tanti, tuprog‘i zar bu vohadagi faoliyatim davomida men bilan yelkama-yelka turib, birga ishlagan, qo‘llab-quvvatlagan Siz azizlarga o‘z minnatdorchiligimni bildiraman. Sizlarga mustahkam sog‘liq, oilaviy baxt, tinchlik va xotirjamlik tilayman. Surxondaryo yanada gullab yashnayversin!» - dedi u.
Rasmiy bayonot Surxondaryo viloyat hokimligining Telegram-kanalida e'lon qilindi.
Eslatib o‘tamiz, kecha, 2 aprel kuni, Surxondaryo viloyati hokimi vazifasini bajaruvchi Bahodir Baxtiyarovich Po‘latov lavozimidan ozod etilgani xabar berilgandi.
Kun.uz manbasining xabar berishicha, 1 aprel kuni O‘zbekiston Respublikasi bosh vaziri Abdulla Aripov Surxondaryo viloyatida yig‘ilish o‘tkazgan va ushbu yig‘ilish yakuniga ko‘ra B.Po‘latov ishdan olingan.
Ma'lum qilinishicha, viloyat hokimining sanoatni rivojlantirish, kapital qurilish, kommunikatsiyalar va kommunal xo‘jalik masalalari bo‘yicha birinchi o‘rinbosari To‘ra Bobolov viloyat hokimi vazifasini vaqtincha bajaruvchi etib tayinlangan.